ጅቡቲ ከኢትዮጵያ ጋር የሚያገናኛትን የባቡር መስመር ዝርጋታ ጀመረች
 -ጅቡቲ ከኢትዮጵያ ጋር የሚያገናኛትን የባቡር መስመር ፕሮጀክት ይፋ አደረገች።አዲሱ የጅቡቲ-ኢትዮጵያ የባቡር መስመር ፕሮጀክት በ3ኛው የአገራቱ የጋራ ትብብር የምክክር መድረግ  ላይ ይፋ የተደረገ ሲሆን ፥ የባቡር መስመሩ ከጅቡቲ ከተማ በመነሳት- በድሬዳዋ- አዲስ አበባ የሚዘልቅ ነው ።ሁለቱን አገራት የሚያገናኘው የባቡር መስመር 600 ሚሊዮን  የአሜሪካን  ዶላር  የሚያስወጣ  ሲሆን፥ ገንዘቡም  ከቻይና ኤግዚም ባንክ በብድር መገኘቱ ነው የተመለከተው።የቻይናው የሲቪል ምህንድስና ግንባታ ኮርፖሬሽን (ሲ ሲ ኢ ሲ ሲ) የባቡር መስመሩን  የመሰረተ ልማት ዝርጋታ ስራዎችን የሚያከናውን መሆኑም ተገልጿል ።የኢትዮጵያ የትራንስፖርት ሚንስትር አቶ ወርቅነህ ገበየሁ ይህ የባቡር መስመር ዝርጋታ የአገራቱን ማህበረ ኢኮኖሚ ትስስሮች በማጠናከር ረገድ ከፍተኛ ድርሻ እንደሚኖረው ነው ይፋ በማድረግ ስነ ስርዓቱ ላይ የተናገሩት ።በተጨማሪም አዲሱ የባቡር መስመር የአገራቱን የግብይት ተግባራት ለማሳለጥ ከማገዙም ባለፈ ጅቡቲን በኢትዮጵያ በኩል ደቡብ ሱዳንን በማገናኘት ረገድም ሚና እንደሚኖረው የጅቡቲው የትራንስፖርት  ሚንስትር  ሚስትር ሙሳ አህመድ ተናግረዋል።የጅቡቲ የባቡር ድርጅት ዳይሬክተር በበኩላቸው ፥  አጠቃላይ የባቡር መስመር ዝርጋታው ሁለት ዓመታትን እንደሚፈጅ ገልጸዋል።(ኤፍ ቢ ሲ)